ಸಿಲಿಕಾನ್ ಸಿಟಿಗೆ ಬಂತು ಮೊದಲ ಐಷಾರಾಮಿ ಎಲೆಕ್ಟ್ರಿಕ್ ಬಸ್.. ಏನಿದರ ವಿಶೇಷತೆ..? ಬೆಂಗಳೂರು: ಬಿಎಂಟಿಸಿಯ ಬಹು ವರ್ಷಗಳ ನಿರೀಕ್ಷಿತ ಯೋಜನೆಗಳಲ್ಲಿ ನಗರಕ್ಕೆ ಎಲೆಕ್ಟ್ರಿಕ್ ಐಷಾರಾಮಿ ಬಸ್ಗಳನ್ನ ಇಳಿಸುವುದೂ ಒಂದಾಗಿದೆ. ಆ ಯೋಜನೆಯ ಐಷಾರಾಮಿ ಬಸ್ಸುಗಳು ರಸ್ತೆಗೆ ಈಗ ಇಳಿಯುತ್ತೆ, ಆಗ ಇಳಿಯುತ್ತೆ ಅಂತ ಜನ ಕಾಯುತ್ತಲೇ ಇದ್ರು. ಆದ್ರೆ ಇದೀಗ ಆ ಟೈಮ್ ಕೂಡಿ ಬರೋ ಎಲ್ಲ ಲಕ್ಷಣಗಳೂ ಗೋಚರಿಸಿವೆ. ಯಾಕಂದ್ರೆ ಇಂದು ಯೋಜನೆಯ ಮೊದಲ ಹೆಜ್ಜೆ ಎಂಬಂತೆ ಐಷಾರಾಮಿ ಎಲೆಕ್ಟ್ರಿಕ್ ಬಸ್ ಸಿಲಿಕಾನ್ ಸಿಟಿಗೆ ಎಂಟ್ರಿ ಕೊಟ್ಟಿದೆ. ಬೆಂಗಳೂರು ದಿನ ಕಳೆದಂತೆ ಬೆಳೆಯುತ್ತಿದೆ, ಜನ ಸಂಖ್ಯೆ ವಾಹನಗಳ ಸಂಖ್ಯೆ ಕೂಡ ಹೆಚ್ಚಾಗುತ್ತಿದೆ. ವಾಹನಗಳ ಹೆಚ್ಚಳದಿಂದ ಗಾರ್ಡನ್ ಸಿಟಿಯ ವಾಯು ಮಾಲಿನ್ಯ ಪ್ರಮಾಣ ಕೂಡ ಗಮನೀಯವಾಗಿ ಹೆಚ್ವಾಗುತ್ತಿದೆ. ಇದನ್ನ ತಕ್ಕಮಟ್ಟಿಗಾದ್ರೂ ಕಡಿಮೆ ಮಾಡುವ ಉದ್ದೇಶದಿಂದ ಬಿಎಂಟಿಸಿ ಎಲೆಕ್ಟ್ರಿಕ್ ಬಸ್ಸುಗಳನ್ನ ರಸ್ತೆಗೆ ಇಳಿಸಲು ಮುಂದಾಗಿದೆ. ಇದರ ಮೊದಲ ಭಾಗವಾಗಿ ಒಂದು ಎಲೆಕ್ಟ್ರಿಕ್ ಬಸ್ ಸಿಲಿಕಾನ್ ಸಿಟಿಗೆ ಬಂದಿದೆ. ಸದ್ಯ ತೆಲಂಗಾಣ ಮೂಲದ olectra ಕಂಪನಿಯ ಒಂದು ಬಸ್ ಬಿಎಂಟಿಸಿ ಡಿಪೋ 7 ರಲ್ಲಿ ಬಂದು ನಿಂತಿದೆ. ಈ ಬಸ್ಸನ್ನ ಪ್ರಯಾಣಿಕರ ಉಪಯೋಗಕ್ಕೆ ಬಿಡುವ ಮುನ್ನ, ತಾಂತ್ರಿಕ ದೋಷಗಳನ್ನ ಪತ್ತೆ ಹಚ್ಚಲು ಹಾಗೂ ಸಾಮರ್ಥ್ಯ ತಿಳಿಯಲು ಬಸ್ಸಿನ ಒಳಗೆ ಕ್ಯಾನ್ಗಳ ಮೂಲಕ ಗರಿಷ್ಠ ಭಾರವನ್ನ ಹಾಕಿ 15 ದಿನ ಸಂಚಾರ ಮಾಡಲಾಗುತ್ತದೆ. ನಂತರ ಪ್ರಯಾಣಿಕರಿಗೆ ಅವಕಾಶ ಕಲ್ಪಿಸಲಾಗುತ್ತದೆ. 2 ಗಂಟೆ ಚಾರ್ಜ್ ಮಾಡಿದ್ರೆ 120 ಕಿ.ಮೀ ಪ್ರಯಾಣ ಈ ಬಸ್ಸನ್ನ 2 ಗಂಟೆ ಚಾರ್ಚ್ ಮಾಡಿದರೆ 120 ಕಿಮೀ ಸಂಚಾರ ಮಾಡಬಹುದು. ಖಾಸಗಿ ಸಹಭಾಗಿತ್ವದಲ್ಲಿ ಮುಂದಿನ 9 ತಿಂಗಳಲ್ಲಿ 12 ಮೀಟರ್ ಉದ್ದದ 300 ಬಸ್ಸುಗಳು, ಸ್ಮಾರ್ಟ್ ಸಿಟಿ ಯೋಜನೆಯಲ್ಲಿ 9 ಮೀಟರ್ ಉದ್ದದ 90 ಮಿನಿ ಬಸ್ಸುಗಳು ಕೂಡ ರಸ್ತೆಗೆ ಇಳಿಯಲಿವೆ ಎನ್ನಲಾಗಿದೆ. ವಿಶೇಷ ವರದಿ: ಶಿವಪ್ರಸಾದ್, ಬೆಂಗಳೂರು